
				Tittelen Periferi og sentrum refererer til William Heinesens beskrivelse i De fortabte spillemænd av det lille blyfargete landet, som forholder seg til havet omkring som et sandkorn til gulvet i en ballsal (Heinesen 1950). Færøyene er det minste av de nordiske landene og kan kanskje ut fra Heinesens beskrivelse forstås som en utkant langt fra verdens kultursentre. Det motsatte synet kommer til uttrykk i novellen «Småstad og Babel» fra Kur mod onde Ånder (1967). Der hevder Heinesen at minihovedstaden i hans lilleputtland er verdens sentrum: «Men denne flække er ikke blot et helt lille ølands hovedstad og den største by i mange hundrede kilometers omkreds; den kan tillige, som ethvert sted på kloden, hvor mennesker er født og vokset op, gøre krav på at være selve verdens navle» (Heinesen 1967:105).

				Det overordnede synspunktet i artikkelsamlingen er at færøysk litteratur ikke er perifer, men har både litterær kvalitet og perspektiver langt utover den hjemlige geografien og kulturen. Den henter impulser fra verden omkring gjennom erfaring fra fysiske og litterære reiser. Samtidig har den røtter i det færøyske. Svar på spørsmålet om hva som er sentrum, og hva som er periferi i verden og i verdenslitteraturen, er ikke gitt, og er kanskje heller ikke relevant. 

				Ti av artiklene i denne samlingen beskriver et utvalg litteratur skrevet på færøysk. To av dem gir oversikter. Den ene skisserer noen trekk ved færøysk fortelletradisjon og forbindelser til diktning i andre deler av verden. Den andre presenterer noen høydepunkter i færøysk bokproduksjon fra 2000 til 2002. Gunnar Hoydals romaner er analysert i to artikler, den ene analyserer en oppvekstskildring, den andre tolker en roman om reiser til Sør-Amerika. En artikkel beskriver Jógvan Isaksens kriminalromaner, en annen analyserer et eksempel på færøysk barnelitteratur, Rachel Helmsdals tre bøker om Hugo.

				En handler om humor i William Heinesens siste novellesamling og en om film basert på Heinesens fortellinger. Han skrev på dansk, som i bokstavelig forstand var hans morsmål, men regnes nå med både i dansk og i færøysk litteratur. Christian Matras er den færøyske lyrikeren som har fått størst plass i denne samlingen, først i en artikkel om hans naturlyrikk, deretter om nyere færøysk lyrikk der en kan ane spor av Matras. En artikkel behandler salmediktning på Færøyene, og en analyserer den færøyske filmskaperen Teitur Árnasons to poetisk-narrative dokumentarfilmer fra Fugloy og Cuba. 

				Hovedvekten er lagt på forfattere som har fått en eller flere av bøkene sine oversatt til norsk, svensk, dansk, tysk eller engelsk. 

				Fire av artiklene er justerte versjoner av artikler som tidligere har vært trykt i tidsskrift og konferanserapporter: 

				«Det farlige, det frygtelige, det mægtige. Om Christian Matras’ naturlyrikk» i Edda nr. 4/01, Oslo 2001

				«Navels, Nests and a Glowing Darkness: An Interpretation of Under Southern Stars by Gunnar Hoydal» i Scandinavica vol 44, No 1, May 2005, Norwich 2005.

				«Krise og håp? Færøysk litteratur 2000-2002» i Nordisk Tidskrift årg. 80, Häfte 1, Stockholm 2004.

				Artikkelen om Teitur Árnasons filmer er en omarbeidet og utvidet versjon av en presentasjon på IASS-konferansen i Wien 2004 med tittelen «Da forsto jeg at bambus var gress – fra Hattarvík til Havanna. En færøysk narrativ dokumentarfilm» i Rossel, Sven Hakon (red.): Der Norden im Ausland – das Ausland im Norden. Wien 2006, Praesens Verlag.

				Takk til familie, venner og kolleger som har lest og gitt konstruktiv kritikk underveis.

